Uznesenie

zo spoločného zasadnutia Slovenskej rektorskej konferencie a Českej konferencie rektorov

Praha, 8. – 9. 6. 2017

(preklad)

Slovenská rektorská konferencia (SRK) a Česká konferencia rektorov (ČKR) prijali na spoločnom zasadnutí SRK a ČKR toto uznesenie:

1. SRK a ČKR po oboznámení sa so situáciou v oboch krajinách od posledného spoločného zasadnutia, ktoré sa konalo v dňoch 3. a 4. decembra 2015 a ktoré organizačne zabezpečila SRK v Bratislave, považujú za dôležitú vzájomnú informovanosť o stave a vývoji slovenských a českých vysokých škôl, ktorá je základným predpokladom možnej spolupráce v oblasti vysokoškolského vzdelávania, vedy a výskumu.
2. Spoločným cieľom SRK a ČKR je plnohodnotné zastúpenie vysokých škôl v Európskom vysokoškolskom priestore a Európskom výskumnom priestore. Vysoké školy oboch krajín chcú byť súčasťou diskusie o postavení univerzít v budúcej Európe a vyzývajú politikov, aby pri definovaní európskej budúcnosti začlenili do svojich vízií aj postavenie a poslanie vysokých škôl, ktoré sú ako inštitúcie výnimočné tým, že spájajú tzv. vedomostný trojuholník - vzdelávanie, výskum a inovácie. SRK a ČKR sa zhodli, že pokiaľ ide o legislatívu, najmä o zákon o vysokých školách, považujú v oboch krajinách za najdôležitejší princíp autonómie vysokých škôl, vrátane riadenia finančných tokov a rovnaký prístup k prostriedkom na vedu a výskum. Za nemenej dôležité považujú kvalitný systém akreditácií, vecné hodnotenie kvality vysokých škôl a ich internacionalizáciu.
3. SRK a ČKR konštatovali, že medzi spoločné problémy oboch krajín nepochybne patrí dlhodobá podfinancovanosť vzdelávania, výskumu a vývoja. SRK a ČKR vidia veľké problémy v hodnotení výsledkov vedy a výskumu, pretože ani v jednej z oboch krajín zatiaľ neexistuje kvalitná metodika hodnotenia výskumných organizácií. Vysokoškolské sektory SR a ČR spoločne zdieľajú aj nové výzvy ako sú globalizácia, demografický vývoj a technologický pokrok a sú si vedomé toho, že treba vzdelávať študentov, ktorí budú schopní adaptovať sa na potrebné zmeny počas celého pracovného života. To všetko pri efektívnom využívaní verejných a súkromných zdrojov, aj keď príjmy vysokých škôl v oboch krajinách sú nižšie ako je priemer krajín EÚ alebo OECD.
4. SRK a ČKR spoločne zdieľajú návrh Európskej asociácie univerzít a partnerských univerzít formulovaný v dokumente „Ambitious funding fo excellent research in Europe post-2020“, aby sa zvýšilo financovanie výskumu v Európe po roku 2020 v 9. rámcovom programe EÚ pre výskum a inovácie. Hlavným kritériom výberu projektov musí byť naďalej excelentnosť a zohľadnená by mala byť aj geografická diverzita. Pri krátení rozpočtu uvedeného rámcového programu sú však ohrozené aj tie najkvalitnejšie návrhy projektov a úspešnosť vysokých škôl z nových členských krajín je tak naďalej nízka.
5. SRK a ČKR sa uzniesli, že budú naďalej pokračovať v tradícii spoločných zasadnutí a potvrdili, že budúce zasadnutie sa uskutoční v dňoch 6. a 7. júna 2019 a zabezpečí ho SRK v Slovenskej republike. V tejto súvislosti považujú za dôležitú aj spoluprácu v rámci Európskej asociácie univerzít, ktorej sú SRK a ČKR plnoprávnymi kolektívnymi členmi od jej vzniku v roku 2001. ČKR je navyše zastúpená vo Výkonnom výbore Európskej asociácie univerzít (EUA Board), čo je samozrejme tiež prínosné pre vysoké školstvo v oboch republikách.

V Prahe dňa 9. júna 2017

Za Slovenskú rektorskú konferenciu Za Českú konferenciu rektorov

Prof. Ing. Rudolf Kropil, CSc. Prof. MUDr. Tomáš Zima, DrSc., MBA

prezident predseda